আজ কিছু বলব না, যা বলার শুক্রবার ধর্মতলায়। বিজেপির রাজ্য দফতরে প্রথম দিনের সাংবাদিক সম্মলেন এই ভাবেই শুরু করলেন মুকুল রায়। এই পর্যন্ত ঠিক ছিল কিন্তু, এই মন্তব্য করার সময়ে মার্কার লাগানো এক গোছা টাইপ করা কাগজের ফাইল দেখিয়ে মুকুল যোগ করলেন— ‘‘অনেক কিছু বলার রয়েছে।’’
দল ছাড়ার সিদ্ধান্ত, রাজ্যসভার সদস্যপদ ছাড়া, বিজেপিতে যোগ দেওয়া থেকে এদিন রাজ্য বিজেপি দফতরে প্রথমবার আসা। সব দিনই সাংবাদিক সম্মেলন করেছেন মুকুল রায়। কিন্তু এখনও পর্যন্ত তাঁর মুখে নতুন কিছু শোনা যায়নি। এদিনও সেই এক কথা। তবে শুক্রবার যে তিনি সরব হবেন সেই বার্তা দিয়ে তৃণমূল কংগ্রেসের রক্তচাপ বাড়িয়ে দিলেন মুকুল রায়। বললেন, ‘‘যাবতীয় রাজনৈতিক বার্তা দেব সেদিন।’’

শুক্রবার সমাবেশ। — ফাইল চিত্র
কিন্তু কী কী বলবেন মুকুল? কী রয়েছে তাঁর ফাইলে? জানা গিয়েছে প্রাথমিক ভাবে মূল ১০টা বিষয় তুলে ধরে তৃণমূল কংগ্রেস সরকারের অস্বস্তি বাড়াতে চান মুকুল।
১। প্রতিটি ক্ষেত্রে ভালমন্দ বিচার না করে কেন্দ্রের বিরোধিতা করছে মমতা সরকার।
২। সংখ্যালঘু উন্নয়নের নামে রাজ্য তোষণ রাজনীতি চলছে। তেহট্টে সরস্বতী পুজোও বাধা পেয়েছে।
৩। রাজ্যের বিভিন্ন অঞ্চলে সরকারি উদাসীনতার জন্য বিচ্ছিন্নতাবাদ মদত পাচ্ছে।
৪। কেন্দ্রের সঙ্গে অসহযোগিতা ও ঠিক মতো হিসেব না দেওয়ার জন্য কেন্দ্রীয় অনুদান পুরোপুরি পাওয়া যাচ্ছে না।
৫। রাজ্য অসহযোগিতা করায় মোদী সরকারের বিভিন্ন প্রকল্প রূপায়ন বাধা পাচ্ছে।
৬। দলের নিয়ন্ত্রণ না থাকা বহু জায়গায় তৃণমূল কর্মীরা বেপরোয়া হয়ে গিয়েছে। আক্রান্ত সাধারণ মানুষ।
৭। সরকারের দখলদারী ও দমন নীতির জন্য পাহাড়ে অশান্তি।
৮। ডেঙ্গি মহামারীর আকার নিলেও সরকার রোগ প্রতিরোধে উদাসীন। দোষ ঢাকতে চাইছে।
সব মিলিয়ে বিজেপি শিবিরে যাওয়া মমতা বন্দ্যোপাদ্যায়ের প্রাক্তন ডান হাত এখন সরকারের মুখ পোড়ানোর প্রস্তুতি নিয়ে ফেলেছেন। এত দিন যে যে ইস্যুতে মমতা সরকারকে আড়াল করে এসেছেন এখন সেই সব ইস্যুতেই তৃণমূলের স্বস্তি কেড়ে নেওয়াই মুকুল রায়ের লক্ষ্য।
এদিন প্রথম বার বিজেপি রাজ্য দফতরে গিয়ে যে ভাবে গলায় ‘জয় শ্রীরাম’, ‘ভারত মাতা কী জয়’ ধ্বনি তুললেন তাতে একটা বিষয় স্পষ্ট যে, দীর্ঘ দিল্লিবাসে নিজের গেরুয়াকরণ সেরে ফেলেছেন মুকুল রায়।